《进讲大宝箴效柏梁体》
明代·刘克正

明明天子初垂裳，讲求治理资贤良。前言炳炳森琳琅，其中法戒垂兴亡。

无然侈泰谦为光，惟怀俭德乃可常。勉咨古训遭明昌，微文奥义相与商。

亹亹听之思深长，自牖纳约忠敢忘。躬行不懈惟吾皇，从绳则直古所藏。

三代而下不足当，取法乎上虞与唐。念兹在兹敬日强，克绥天禄休无疆。

作者简介：刘克正，字懋一，号海樵。番禺人，从化籍。格长子。明穆宗隆庆五年（一五七一）进士。官翰林院检讨。年甫三十七而卒。清道光《广东通志》卷二八〇有传。